b'\n_START_ARTICLE_\nPeruskiven muuraus\n_START_PARAGRAPH_\nPeruskiven muuraus on harjannostajaisten ohella toinen rakentamiseen liittyv\xc3\xa4 perinnejuhla. Se on kuitenkin harjannostajaisia harvinaisempi tapahtuma, jollainen j\xc3\xa4rjestet\xc3\xa4\xc3\xa4n l\xc3\xa4hinn\xc3\xa4 suurten julkisten rakennuskohteiden yhteydess\xc3\xa4. Peruskiven muuraus on luonteeltaan virallinen tilaisuus, joka on suunnattu rakennuttajan ja rakentajan sek\xc3\xa4 elinkeinoel\xc3\xa4m\xc3\xa4n, p\xc3\xa4\xc3\xa4tt\xc3\xa4jien ja tiedotusv\xc3\xa4lineiden edustajille. Kutsuvieraina on yleens\xc3\xa4 arvovaltaisia henkil\xc3\xb6it\xc3\xa4, jotka merkitt\xc3\xa4vimmiss\xc3\xa4 rakennuskohteissa voivat edustaa jopa valtionjohtoa. Harjannostajaiset sen sijaan on yleens\xc3\xa4 pelk\xc3\xa4st\xc3\xa4\xc3\xa4n rakennuksen rakentamiseen ja suunnitteluun osallistuneille ty\xc3\xb6ntekij\xc3\xb6ille tarkoitettu yksityistilaisuus.\n_START_SECTION_\nHistoria\n_START_PARAGRAPH_\nPeruskiven muuraus on tuhansia vuosia vanha perinne. Se on alun perin l\xc3\xa4ht\xc3\xb6isin babylonialaisesta tavasta, jossa kaikki rakentamiseen osallistuvat laittoivat ensimm\xc3\xa4iset tiilet yhdess\xc3\xa4 paikoilleen. Seremoniasta on lukuisia mainintoja my\xc3\xb6s muun muassa Vanhassa testamentissa. Tuolloin tapana oli asettaa alimpien kivien alle uhrilahjaksi muun muassa viljaa sek\xc3\xa4 viini\xc3\xa4. Nykyisen peruskiven muuraus periytyy 1700\xe2\x80\x931800-luvun vapaamuurareilta, ja my\xc3\xb6s eri kristillisill\xc3\xa4 kirkkokunnilla on omat seremoniansa kirkonrakentamisen yhteydess\xc3\xa4.\n_START_SECTION_\nSeremonia\n_START_PARAGRAPH_\nPeruskiven muuraus tapahtuu yleens\xc3\xa4 rakennust\xc3\xb6iden alkuvaiheessa perustust\xc3\xb6iden yhteydess\xc3\xa4. Rakennukseen voidaan my\xc3\xb6s j\xc3\xa4tt\xc3\xa4\xc3\xa4 tilavaraus peruskivelle, mik\xc3\xa4li tilaisuus halutaan j\xc3\xa4rjest\xc3\xa4\xc3\xa4 my\xc3\xb6hemm\xc3\xa4ss\xc3\xa4 rakennusvaiheessa. Varsinainen peruskivi on betonista valettava antura, jonka sis\xc3\xa4\xc3\xa4n sijoitetaan metallinen s\xc3\xa4ili\xc3\xb6. Sen sis\xc3\xa4lle on talletettu esineit\xc3\xa4 ja asioita, jotka kuvaavat juuri senhetkist\xc3\xa4 yhteiskuntaa. S\xc3\xa4ili\xc3\xb6\xc3\xb6n laitetaan muun muassa samana p\xc3\xa4iv\xc3\xa4n\xc3\xa4 ilmestyneita sanomalehti\xc3\xa4, k\xc3\xa4yt\xc3\xb6ss\xc3\xa4 olevia kolikoita, rakentamiseen osallistuvien osapuolten vuosikertomuksia sek\xc3\xa4 tilaisuuden ohjelma juhlapuheineen. Kyseess\xc3\xa4 on siis er\xc3\xa4\xc3\xa4nlainen aikakapseli, jonka sis\xc3\xa4lt\xc3\xb6 pakataan kutsuvieraiden l\xc3\xa4sn\xc3\xa4 ollessa ja suljetaan sen j\xc3\xa4lkeen betonisen anturan sis\xc3\xa4\xc3\xa4n. Jokainen kutsuvieras saa vuorollaan kauhoa betonia s\xc3\xa4ili\xc3\xb6n p\xc3\xa4\xc3\xa4lle ja tarkoitukseen k\xc3\xa4ytetyt nimikoidut muurauskauhat luovutetaan heille muistoesineeksi. Muurauksen ja puheiden lis\xc3\xa4ksi tilaisuuden ohjelmaan kuuluu my\xc3\xb6s ruokailu sek\xc3\xa4 erilaisia musiikki- ja kulttuuriesityksi\xc3\xa4.\n_START_SECTION_\nNurkkakivet\n_START_PARAGRAPH_\nEsimerkiksi Keski-Euroopassa ja Pohjois-Amerikassa tapana on my\xc3\xb6s muurata johonkin rakennuksen nurkkaan erityinen \xe2\x80\x9dnurkkakivi\xe2\x80\x9d. Ne on vuosiluvun lis\xc3\xa4ksi usein varustettu rakennuksesta kertovalla tekstill\xc3\xa4 tai symboliikalla. Tapaa k\xc3\xa4ytet\xc3\xa4\xc3\xa4n varsinkin kirkkorakennuksissa.'